[Innocentius Episcopus, servus servorum Dei, venerabilibus fratribus Archiepiscopis et Episcopis, in quorum Parochiis Prioratus et obedientiæ Ecclesiæ Clun. existunt, salutem et Apostolicam benedictionem. Ea quæ in Ecclesiarum præjudicium per Prælatorum insolentiam attentantur, nostro imminent officio corrigenda; ne si in ipsarum fuerimus provisione remissi, et earum status grave sustineat detrimentum, et nos de negligentia possimus in extremo examine reprehendi. Unde quia ad audientiam nostri Apostolatus pervenit, quod Priores et Obedientiarii Cluniacensium fratrum, sine consilio Abbatis et Conventus possessiones Ecclesiarum suarum contra institutionem Cluniacensis ordinis illicitè distrahunt, et quasdam laïcis conferentes censum debitum in grave præjudicium Ecclesiarum minuere non verentur. Nos fraternitati vestræ præsentium auctoritate injungimus, firmiterque mandamus, quatenus detentores bonorum prædictarum Ecclesiarum taliter distractorum, cum ad vos querela pervenerit, moneatis attentius, et, si necesse fuerit, excommunicatione pariter et interdicto, remota appellatione, cogatis ut possessiones in præjudicium Ecclesiarum, Priorum, seu aliorum Procuratorum temeritate distractas sine difficultate restituant, et censum irrationabiliter imminutum non differant integrare. Datum Romæ apud S. Petrum IV. Kalend. Februarii Pontificatus nostri anno VII.]